**Nr. 1121/VIII-3/2021 17 septembrie 2021**

**Către G4media.ro**

**În atenția domnului Alex COSTACHE**

***Stimate domn,***

Cu referire la cererea adresată instituţiei noastre, înregistrată la Biroul de informare şi relaţii publice sub numărul de mai sus, vă comunicăm următoarele:

 În cauza penală care face obiectul interesului dumnevoastră (punctele 1 și 2 din solicitare), au fost efectuate verificări cu privire la actele de urmărire penală efectuate în dosar, respectiv ritmicitatea acestora. În raport de cele constatate, respectiv specificitatea probatoriului administrat, au fost stabilite măsuri pentru urgentarea soluționării cauzei. Având în vedere caracterul nepublic al procedurii în timpul urmăririi penale, astfel cum statuează art. 285 alin. 2 din Codul de procedură penală, alte informații nu pot fi comunicate în această etapă procesuală.

 Referitor la punctul 3 din solicitarea dumneavoastră, în dosarul penal menționat urmărirea penală s-a finalizat prin întocmirea, succesivă, a două rechizitorii, fiind sesizată Înalta Curte de Casaţie şi Justiţie. În acest sens, au fost emise două comunicate de presă la datele de [17 iunie 2020](https://www.mpublic.ro/ro/content/c_17-06-2020-10-06) și, respectiv, [23 decembrie 2020](https://mpublic.ro/ro/content/c_23-12-2020-15-12). În ceea ce privește alte măsuri procesuale sau acte de urmărire penală efectuate în cauză, acestea nu pot face obiectul comunicării publice, raportat la caracterul nepublic al procedurii în timpul urmăririi penale, precum și la prevederile art. 12 alin. 1 lit. e și f din Legea nr. 544/2001 privind liberul acces la informațiile de interes public și cele ale Ghidului de bune practici privind relația sistemului judiciar cu mass-media, aprobat de Plenul Consiliului Superior al Magistraturii prin Hotărârea nr. 197 din 17 septembrie 2019.

 **BIROUL DE INFORMARE ȘI RELAȚII PUBLICE**